
3 iunie 2011
COMUNICAT

Privind demararea de către Consiliul Superior al Magistraturii a proiectului „Vin Codurile !”
În data de 2 iunie 2011 a avut loc la sediul Consiliului Superior al Magistraturii prima reuniune a Grupului de lucru interinstituţional pentru implementarea Noului Cod Civil, care va  coordona  activitatea  de pregătire şi aplicare a noului cod.  

Având în vedere că la data de 1 octombrie 2011 va intra în vigoare Noul Cod Civil, Plenul Consiliului Superior al Magistraturii a decis, săptămâna trecută, constituirea unui grup de lucru al cărui obiectiv este stabilirea şi planificarea măsurilor necesare pregătirii sistemului de justiţie pentru intrarea în vigoare a Codului civil. 

Pentru prima dată s-au reunit la aceeaşi masă reprezentanţi ai judecătorilor, procurorilor, grefierilor, avocaţilor, notarilor publici, executorilor judecătoreşti şi societăţii civile cu scopul de a se implica în identificarea unor modalităţi adecvate de implementare a noului cod.  Sunt avute în vedere  punerea în comun a resurselor disponibile şi asigurarea unei comunicări optime între instituţii a informaţiilor legate de pregătirea profesioniştilor în drept, precum  şi găsirea unor forme rapide şi adecvate de intensificare a acestora.

Au răspuns invitaţiei atât instituţii cu atribuţii în formarea profesională, cât şi asociaţii care sprijină reforma justiţiei: Institutul Naţional al Magistraturii, Şcoala Naţională de Grefieri, Ministerul Public, Ministerul Justiţiei,  Institutul Naţional pentru Pregătirea şi Perfecţionarea Avocaţilor, Uniunea Naţională a Notarilor Publici din România, Institutul Notarial Român, Uniunea Naţională a Executorilor Judecătoreşti din România, Centrul Naţional de Pregătire şi Perfecţionare a Executorilor Judecătoreşti, Uniunea Naţională a Judecătorilor din România, Centrul de Resurse Juridice, Societatea Academică Română, asociaţia LideriJust, Societatea pentru Justiţie, Institutul Român de Training, Juridice.ro.

Următoarea întâlnire este planificată pentru 9 iunie 2011, la sediul CSM.

